KIRJALLINEN KYSYMYS E-1036/01 esittäjä(t): Maria Sanders-ten Holte (ELDR) ja Jules Maaten (ELDR) komissiolle. Enscheden ilotuliteonnettomuuden johdosta maksettavat korvaukset.



Virallinen lehti nro 318 E , 13/11/2001 s. 0190 - 0191



KIRJALLINEN KYSYMYS E-1036/01 esittäjä(t): Maria Sanders-ten Holte (ELDR) ja Jules Maaten (ELDR) komissiolle (3. huhtikuuta 2001) Aihe: Enscheden ilotuliteonnettomuuden johdosta maksettavat korvaukset Enscheden ilotuliteonnettomuuden johdosta maksettavat korvaukset ovat varsinkin vahinkoa kärsineille yrittäjille riittämättömät. Kyse on ihmisistä, jotka ovat menettäneet yrityksensä ja jotka eivät, toisin kuin itsenäiset ammatinharjoittajat, myöskään voi lyhyellä aikavälillä aloittaa uutta yritystä, koska heidän koko elinympäristönsä on tuhoutunut. Taloudellisiin järjestelyihin sisältyy yrittäjiä koskeva määräys, jonka tarkoituksena on turvata heidän elinkeinonsa jatkuminen tarjoamalla korvausta kärsitystä vahingosta neljän tekijän osalta: - materiaalivahingot - menetetyt ansiot - yrityksen toiminnan keskeytymisestä johtuva arvon aleneminen - neuvonnan kustannukset. Yritykselle voidaan myöntää korvauksia enintään 100 000 euroa enintään kolmen vuoden aikana. Pitääkö paikkansa, että EY:n perustamissopimuksen 87 artiklan 2 kohdan b alakohdan nojalla yrityksille ei voida myöntää enempää tukea ilman Euroopan komission lupaa? Pitääkö paikkansa, että kyseisen luvan saaminen voi kestää 1-1,5 vuotta, mikä tämäntapaisen suuronnettomuuden tapauksessa olisi epäilemättä liian pitkä aika asianosaisten yrittäjien vararikkoon menemisen ehkäisemiseksi? Mitä toimenpiteitä komissio aikoo toteuttaa nopeuttaakseen päätöksentekoa tulevien suuronnettomuuksien yhteydessä ja erityisesti Enscheden onnettomuuden tapauksessa? Mario Montin komission puolesta antama vastaus (30. toukokuuta 2001) EY:n perustamissopimuksen 87 artiklan (ent. 92 artikla) 2 kohdan b alakohdan mukaan tuki luonnonmullistusten tai muiden poikkeuksellisten tapahtumien aiheuttaman vahingon korvaamiseksi soveltuu yhteismarkkinoille. Valtiontukijärjestelmä, jolla (osittain) korvataan ilotuliteonnettomuudesta yrityksille aiheutuneet vahingot, täyttää kyseisessä säännöksessä vahvistetun poikkeuksen edellytykset. Tämänkaltaisiin tukitoimenpiteisiin sovelletaan EY:n perustamissopimuksen 88 artiklan (ent. 93 artikla) 3 kohdan mukaisia tavanomaisia ilmoitusvaatimuksia. Käytännössä tämä merkitsee sitä, että ilmoitus on tehtävä, jos tuki ylittää EY:n perustamissopimuksen 87 ja 88 artiklan soveltamisesta vähämerkityksiseen tukeen 12 päivänä tammikuuta 2001 annetussa komission asetuksessa N:o 69/2001(1) säädetyt perusteet. Yhdelle yritykselle myönnettävän tuen kokonaismäärä esimerkiksi ei saa ylittää 100 000:ta euroa kolmen vuoden ajanjaksolla. Useimmissa tapauksissa komissio tekee myönteisen päätöksen (päätös olla vastustamatta tukea) kahden kuukauden kuluessa siitä kun se on saanut täydellisen ilmoituksen tukijärjestelmästä. Kahden kuukauden määräaika on vahvistettu Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annetun komission asetuksen (EY) N:o 659/1999(2) 4 artiklan 5 kohdassa. Ilotuliteonnettomuuden aiheuttamien vahinkojen korvaamista koskevan tukijärjestelmän osalta komissio selvittää ainoastaan, onko poikkeusta sovellettu sääntöjenvastaisesti. Tällainen selvitys valmistuu kahden kuukauden kuluessa täydellisen ilmoituksen saamisesta, jos tukijärjestelmään ei sisälly mahdollisuutta sen käyttämiseen väärin. (1) EYVL L 10, 13.1.2000. (2) EYVL L 83, 27.3.1999.